Маргьорит дьо Франс
Да, любовта е нива и влюбеният
млад…

Превод от френски: Кирил Кадийски, 2004

chitanka.info

Да, любовта е нива и влюбеният — млад

орач; зависи само от тях — дали ще дава

обилно едро зърно или пък само плява,

или в бодил и бурен ще тъне тоя свят.

Случайните наслади на флирта лековат

са плява — и ветрецът я мигом разпилява;

бодилът — той надменно расте в душа корава

и само силно чувство ни дава клас налят.

Какво орачът влюбен от трепетното лоно

да чака тук, най-много да бъде благосклонно

приет от свойта Мила — бленувана мечта.

Когато от сърце са дарявани благата,

признание не търсим, не мислим за отплата.

Какво — освен сърцето — е нужно в любовта?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.